‘Uklinye isoka lakhe lafa’ | News24‘Uklinye isoka lakhe lafa’KUCISHE kwaphazamiseka inkonzo yomngcwabo endaweni yaKwaPata, umphakathi obuwotha ubomvu unikelela emaphoyiseni ngowesifazane osolwa ngokubulala isoka lakhe ngempelasonto esiphuma kuyona.UMnu Siyabonga ‘Mbobo’ Xulu obesehlale iminyaka engaphezu kwemihlanu nalo wesifazane , kuthiwa ubulawe ngokuklinywa emzini wabo oseSiginsini ngesonto eledlule. Amalunga omphakathi akhulume ne-Echo athe isimo sibe sibi kakhulu lapho sekufanele kukhishwe isidumbu njengoba umphakathi ubuhhahhameza lona wesifazane, kwagcina kuthathwe isisombululo sokuthi aqhutshwe ayiswe esiteshini samaphoyisa iPlessislaer.Omunye womakhelwane uthe: “Indaba iqale ngoMgqibelo emva kokuba umsolwa ebize umufi obezihlalele nabangani bakhe. Emva kwesikhashana kube sekuzwakala umsakazo ukhalela phezulu, kodwa yize ubukhalela phezulu bekuzwakala amazwi abo behilizisana.“Kube sekuzwakala umsindo ongaqondakali, emva kwesikhashana lona wesifazane waphuma emnyango esehayiza, okuthe uma kuyobhekwa kwatholakala umufi esedindilize embhedeni esethule .”Uqhube ngokuthi ngaphambi kokuba umsolwa anikelelwe emaphoyiseni uzivumele yena kumalunga omphakathi ukuthi uye wamklinga. Umphakathi uthi usashaqekile kakhulu ngalesi senzo , ikakhulukazi njengoba ungakaze ucabange ukuthi umuntu wesifazane angaba nesibindi sokwenza lokhu eyedwa, aze amlalise embhedeni. Bathe isimo siye ngokuba sibi ngomlindelo emva kokuba lo wesifazane ebelokhu ephansi phezulu ephendula ucingo, okuthe ngeSonto uma sekufanele kuphume isidumbu umphakathi walwa naye. Yize okhulumela ePlessislaer uNksz Thokozani Moleko ekuphika ukuthi kukhona owesifazane oboshiwe ngaleli cala, amalunga omphakathi asathi unikelwe emaphoyiseni.“Okwamanje alikho icala lokubulala elivuliwe, kodwa kuvulwe icala lokufa ngendlela engaqondakali. Uphenyo luyaqhubeka,” kuphetha uMoleko.
